Stakera ke Adana

**Stakera ke Adana** (&nbsp;armenavon *Ադանայի կոտորած*&nbsp;; turkavon *Adana İğtişaşı*&nbsp;) koe Adana winka (&nbsp;Osmanlı gindaxo&nbsp;) bak balemeaksat ke 1909 dilizeyed, i koe winka vadjeckesa vas Kilikia izvafa gola. Lana stakera raplekuyuna gan turkik kev armenafa sanelia ke Adana widava nope Osmanlı kevartowara ke 1909 ton tizafa kevarmenafa teyera koe varafa winka tittir. Munesteks udined da bat *pogrom* stakera va 20000 ik 30000 armenaf kosik  isu 1300  kotote nekiyid.

Bak 1908 bal Jön Türk artowara, yon Osmanlı artowasa lospa ta basflira va Abdülhamit II gindik is toleafa pendera va tadlemwa ke 1876 dokobad. Kategison, ervokirafa kevartowara ba 13/04/1909 va Jön Türk lizor vajiker ise va Konstantinopolis vangir. Bata exura remi sanka oxam slar voxe va stakera va armenafa sanelia ke Adana winka remi loon tanoy aksat nekir.

Xanta ke batyona stakera tir vey gaderopafa is skapafa is alkafa amidaca. Armenik ke Adana zo pimtayad da co tiyid «&nbsp;tel lokulaf is lotrigaf&nbsp;».

Armenaf lek va kevsokara va Abdülhamit II volunt al zobeyer. Ticfira ke turkafa coseva is sanefa folira da armenik tiyid teca divgisa alubeafa sipuxa levstujena gan Europa, pune va zuguca ke lonjera webeyed.

## Orka
Adana vanpir armenafa bak 1132, levrotiyina gan evolia ke sersaxo ke Pinafa Armena, aze kali 1360 zavzar. Armenik darpe yona decemda adre koirubad nume va trigafa is redusafa sanelia tere tazukad.

Bak 1908 nope artowara Jön Türk bowere va int korotir. Remi abic aksat armenafa sanelia ke Osmanlı gindaxo va tena ke gazara ke Abdülhamit II impavantar ise gaderopon zobeteson va warzafe bowere va int grustar, i va bowere abdiplekuse va tumiltara gu islamevaf milpatectik  is dimnepalera ke alkeem is mikreem ke gindaxo.

Armenik gu *dhimmi* ravalduga banvieli zo levplekuyud. Ison mali 1876 Abdülhamit II gindik gan walislameveva tisa teca islamevafa coseva zo blizesir nume va tawuk stakes va armenik bak 1896 fosar, i va tawuk yoltayan gu *Hamid stakera* jupayas va loon 20000 xonukik. Bata stakera va Europa pad neken ina me di walpir. Batdume armenaf lik ke Kilikia vox dere arak ke armenikeem is divlamanikeem va korotira ke Jön Türk gu wotraf yal torigid. Batkane kristevik va int ronovervoad ise va satcafa gaderopafa lospa rovotazukad. Voxen ronkik ke grindik torigid da divadomtara va kristevik tir vetuigara va sinaf gunteem.

Osmanlı kevartowara ke 1909 va roti bas meem ke Jön Türk lizor dimnarir ise nover da Abdülhamit II va torkafi roti klioton di dimbilder. Va tela lokategirevafa is loviderevafa gila ke islamevafa sanelia altogir, tixason va saneevafa dewitca is pulvisa va dimpendera va islamevafa mwa. Bata rotiopinda jupar da va sanefa zobera enseotar, vodjuson kev Jön Türk lizor.

### Lazava

Sedme tanoy kocenkasik, viele warzot icde tarlera koe Konstantinopolis va Adana artfiyir, pune motrakura dene islamevafa sanelia icde fuza ke armenafa madakevera priduyud. Ba 14 ke balemeaksat, armenafa revava gan islamevafi tari zo dilfuyur numen konak decitoy armenik remi yona direfa safta di zo aytayad.

Ar munesteks drigdad da «&nbsp;lan deliv wal armenik is turkik ba 13 ke balemeaksat runmuskayar nume va elakera va doltaxe is dilfura va armenafa revava nekiyir&nbsp;». Arti tolka nope bat deliv loon 2000 armenik al zo aytayad.

Koe munesteks bak anyusteaksat ke 1909, Charles Doughty-Wylie ruyer da *«&nbsp;rietova icde ervokirafa artowara ke armenikeem gan cug gruik re vol zo rostar&nbsp;»*. Pebur da me rokalit kase lana kevmadara dilizer viele meka avplekura va po zo askir meie kona sugara malsavesa va rodadina rojuxa zo rabater isen kottode armenikafa ota va fird mu vexafa Osmanlı ervolia co tufakar ». «&nbsp;Armenik va nazbeikeem is berikeem tcastaf koe winka is mekonariyis va ervo is me djupokotces me co iskeyed&nbsp;».

Remi titaytcura ke Osmanlı gindaxo, armenikeem nope intafa brutafa kuluca is giltaf walzvak icde gindafa koayka gu jala dere zo torigiyir.

Lan munesteks ke Charles Doughty-Wylie britanaf ikapermik koe Adana va «&nbsp;lazava ke stakera&nbsp;» rinder. Vahakn Dadrian va krent ke bat valdig malsaver : 

Sedme Doughty-Wylie, Abdülhamit koe bata orka zo siskavayar kire «&nbsp;va stakesa cava al bokayar&nbsp;». Male mil valdig, Kamuran Gurun turkaf gaderopopik drigdar da roka ke ervodiskira va sanefa cava ke ervodiskira al nekiyir. Voxen «&nbsp;ware loroton&nbsp;», sedme ewa ke Doughty-Wylie :

Stephan Astourian va aryona lazava miledje al afiar, i va tulon ticfisa vidjera ke islamevik va vanlaumara ke armenafa kristevafa lamara ko Adana, is va koplekura gan armenaf pilkotik va warzaf foalk ikapitis va jontik turkaf yambudik, is va sanefu nisu ruyesu va furefa sonara va lan grupepen armenaf pilkotik wetce okilik ke armenafo gazaxo ke Kilikia.

## Forteyasira

Mon 4437 armenafa vreda zo firdeyed, trabe vilara va riwe lik ke widava, batdume bata bifa gu «&nbsp;saneaytara&nbsp;» re zo duvud. Spua ton muska ba 01/04/1909 tittiyir aze kadayar tizura kev armenafa sanelia ke Adana is konaka pokefa widava. Ba 18 ke balemeaksat, loon 1000 korik koe antafa Adana zo aytayad isen jontik meuldineyen loplekuik koe Tarsus is Iskenderun. Konak decitoy gelbesik va amerikafo permaxo ke Iskenderun kopleyed isen tanoya britanafa gejatota ken krimta zo stakseyer&nbsp;; baroya francafa gejatota kev Mersin zo stakseyed lize debala «&nbsp;pikseyer&nbsp;» isen jontiko taltekafo ikapermaxo gan armenaf gelbesik zo deblameyed. Turkafa ervolia va tizuca lasufelileyer.

Oltavafa tizaca va Maraş is Hadjin (&nbsp;Saimbeyli&nbsp;) trokeyed isen uldinera va xonukikafa ota va 8000 kalion kaikfiyir. Koe neva Rose Lambert alkavuidanik koe Hadjin suteyer da korik ko tcema lagelbeyed. Tizurapa koe Iskenderun moltafa widava dere dilzeyer. Yon munesteks va brunuca ke gindafa rictaga ik daliura icde stakera exoned.

Ba 20/04/1909 lana vura tere zo dimplekuyur isen muska koe Mersin tuvumeltaweyed nume britanafa gejetota va eksa is selaxa mu Adana robildeyer. «&nbsp;Dratces&nbsp;» munesteks ke Hadjin bazeyer da ervokirapaf armenik koe widava zo elekayad ise «&nbsp;gan bewik ke islamevaf grelt zo deblameyed, i gan greltik oxam kes va umo otapo ipeteson va luwina rojuxa madayana gan armenik&nbsp;». 8000 gelbesik va alkafa tcema ke Tarsus kereleyed lize vura kan gejamwa sure zo dimexoneyer&nbsp;; xonukikafa ota tiyir vas mon 50.

Lana staksa ke amerikaf alkavuidanik koe Hadjin ba 22/04/1909 bazeyer da widava dile zo koteyayar isen armenaf pilkot al zo anteyayad numen deblamera tiyir merotarutena. Kotak ke armenafa sanelia ke Kırıkhan co zo stakeyer&nbsp;; Dörtyol armenafa wida teyeyer ise zo ivamudayar&nbsp;; ara forteyasira koe Tarsus dilizeyed&nbsp;; stakera koe Antakya is muska koe Birejik zo murobayad.

Herbert Adams Gibbons amerikaf alkavuidanik banedje woras va Adana, va nakila bak yon viel abdi 27 ke balemeaksat&nbsp;: 

Osmanlı bowere va ervolia dilisutuson stakseyer voxe zo buntuyur da va tizaca co gindeyer oke co pakeyer. Lan teliz koe fela a sugdaks ke 00/05/1909 bazeyer da turkaf sayakik al artlapiyid voxe nuve me djukodiliyid&nbsp;:

## Danexa



Sedme winugaf Osmanlı orig, kosikaf kotak koe Adana widava tiyir vas 3521. Ke bat, 2093 armenik is 782 islamevik is 613 assurik is 35 ellasik tiyid. Woda ke bowere tid male vertok ke saneliafa zanela is yona vexala siurgayana gan *mukhtar* winugik is gertik koe yono monaxo.

Hüseyin Hilmi Paşa eldapik bazeyer da stakera tiyir «&nbsp;gaderopaf vols alkaf uum&nbsp;[...] Abdida armenafa gaderopafa neda koe Anatola va int toz grustad, pune dili tiyir. Iské da va lazava ke forteyasira malyedac.&nbsp;»  Neke kaxaason da Abdülhamit II dareik «&nbsp;va awalkopera va armenikeem&nbsp;» al benplekuyur, pune ina odiakon al kalir da «&nbsp;meka stakera mea dilizeter.&nbsp;» 

Bak pereaksat ke 1909, Jön Türk bowere va jizara va lanyon boweref blodik isu sayakaf dakteyer, nope «&nbsp;sinafa zegara va stakera va armenik&nbsp;». Bal daneyes sayakaf tregul, 124 islamevik is 7 armenik nope pakera va tizaca zo klibuyud.

Turkafe bowere is dere yon turkaf suterotik isu cosevik meud da stakera dilizeyer, ruyeson da bifeem ke balemeaksat ke 1909 tire tiyid lana armenafa «&nbsp;cidara elakesa is aytasa&nbsp;»  tove islamevafa sanelia «&nbsp;naavdasa vas xonukera ke 17000 armenik is 1850 turkik&nbsp;». Izvopik va ageltuca ke turkafa abduplekura va «&nbsp;armenafa cidara&nbsp;» iltrakud lardetire ede armenik co tiyid relingasik, pune lo turkik jontikote co zo aytayad. Voldum winugafa tirka ke Turka, divef vrutasik inc wiyis bazeckeyed da armenik tiyid kosackaf.

Lugodaf Tuvel ruyeyer da islamevikaf tazdaks tiyir gijaf loon dam tel armenikaf, trabe 1900 islamevik kapbure 1500 armenik.

Ara Osmanlı tuzda dem Faik Bey is Mosdijian Efendi is Esad Rauf Bey bowesik va Mersin va xonukesikafa ota mal vertok patavayar&nbsp;: 4196 meislamevik is 1487 islamevik don batultik is sayakik. Neke va kotak vas 15000 drageyer, kodoplekuson va mevertokayan korik is lamas kobasik don islamevik.

Osmanlı rictaga va kota gunuca icde xonukesisa viltara va toloy amerikaf alkavuidanik koe Adana widava meuyud, volson bazeson da *«&nbsp;armenik va D- M- Rogers is H- Maurer aytayad edje sin koe mona ke turkafa nyobrikya pomason kevfirdeyed.&nbsp;»*  Turkafa pwadera va pisonara gan inc Stephen Trowbridge amerikaf gertik ke Brooklyn kadimion zo kevkaliyir, i gan inc Stephen Trowbridge bazeyese da bat toloy ayik gan «&nbsp;islamevik&nbsp;» zo xonukesiyid edje va fird dratces va alkavuidaxe lasugrirunkayad.

Alkavuidanik koe bema idjon ice stakera zo elekayad. Sedme Elisabeth Webb ara vuidanikya ke bema : *«&nbsp;To eaftafa debala tiyir, ayikya is yikya riwe antafa koe xe tigiyid, forteyotafi pisonasi tari diveon, dem wed is vilt ta armenik is tilerda ta mona&nbsp;»*.

Francis McCullagh britanaf gejadaalasik arti tanka koe neva icde Abdülhamit II suteyer da 20000 armenik koe Adana «&nbsp;zo stakeyed, ton fikaf goaspil volrokalin maneke varafa tamava zo lemisteyer&nbsp;». Doughty-Wylie britanaf ikapermik koe jontika givaklita zo miwar kire va stakera ubzeson latutenayar, miv arpumapason. Bak fird gu tanoy vilt ko ma zo balieyer.

Baroye gadiskikxe koe Adana is Hadjin is Dörtyol radimi stakera zo vegeduyud. Adana Dârüleytâm va mon 500 gadiskik emudeyer. 

## Dere rupec

## Vuestexa